琴山河合博士旌功碑

碑碣原文

碑阳：
琴山河合博士旌功碑
碑阴（原文无标点符号）：
台湾岛中央新高之山，一支西出为阿里群山焉。其西距嘉义十八里。拔海六千尺以上，地凡东西二里，南北五里。下方所藏槠楠之材一千一百万石，上方扁柏红桧一千万余石。桧柏径大者二十余尺，小者不下二、三尺，树龄久者或二千年矣。明治卅二年，台南县技手小池三九郎始知其所在，报之督府，民政长官后藤君新平有意开山。卅六年，东京帝国大学教授林学博士琴山河合先生应聘而来，设方经营山林。会日露役，财用匮诤，令藤田组摄行之，有故中止。四十三年四月，督府继工，至大正四年告竣。六年三月，河合先生薨于东京。于是故旧门生相谓曰：“初山有异材而不顾，今岩崖涧壑循以铁路，架以索道，伐斯集，集斯度。运自危巅，下之平地，然后泛海输之四方者，年材二十万石，价二百万圆。随伐随栽，轮流无已；内外巨构，取材于此；诸方林业，此为其模范。况秘境一辟，高居爽凉；山水雄壮，人乐登眺；声教所暨，化被蕃族。凡斯数事，无非先生规划之效，何可以没？”乃求予铭，即山刻石，以传方来。其辞曰：“阿里山兮气巃嵷，峰辣林欑兮自鸿蒙；劖险凿幽兮道路通，斩伐大木兮下虚空。凌驾波涛兮至海东，灵宅人居兮栋梁隆；利泽博施兮衍无穷，皇化衣被兮殊类同；比益禹兮代天工，谓予不信兮来瞻斯功。”
京都帝国大学教授正四位勋三等文学博士铃木虎雄撰并书。